«Farmen»-Hilde har tatt imot rundt 1000 barn
Det nærmer seg finaleuken på «Farmen», og snart er det på tide at dyrene forlater gården. I denne sesongen ble det født en kalv, kalt Ferdinand, på Li Gård. Hilde Ostad var blant dem som tok imot nykommet. - Jeg fulgte den kua i mange timer - for hun holdt på lenge. Det var jo jordmor-arbeid. Vi måtte være tålmodige og heie på henne, forteller hun til VG. Når det først var tid for lille Ferdinand å komme ut, måtte både Hilde og Magnhild Vik trå til. - Jeg og Magnhild måtte dra ut den kalven med alle krefter vi hadde. Og så passet jeg på ham hele natten, for den var svak og ville nok egentlig ikke overleve. Men heldigvis gjorde han det.Å ta imot barn, det være seg dyr eller mennesker, har Hilde gjort før. Hun fant ut at hun ville bli jordmor ganske tidlig. - Jeg reiste en del som ung, og da fant jeg ut at jeg ville ha en utdannelse jeg kunne bruke over hele verden. Da falt valget på å bli sykepleier. Under det første året var hun i praksis på fødeavdelingen på Rikshospitalet. - Der hadde jeg en veileder som mente at man ikke kunne bli noe annet en jordmor, og det ble jeg. Hun jobber på fødeavdelingen på sykehuset i Fredrikstad, men hun har også hjemmefødsler. - Det er faglig utfordrende, og morsomt. Men fødeavdelingen på sykehuset og hjemmefødsler er to forskjellige verdener. Det kan nesten ikke sammenlignes, men det er noe spesielt ved å være hjemme hos folk som har tro på sine fødekrefter. Men det er ikke bare hjemme i husene sine de føder «hjemme». Jeg har venninner som har fløyet meg ned til Spania når tiden var inne for å ta imot deres barn. Hilde har tatt imot hundrevis av barn, om ikke tusen. - Jeg har ikke telt, men det har blitt en del fødsler. Jeg vet ikke om jeg har bikket tusen enda, men det er ikke langt unna. I kveldens episode av «Farmen» ble Magnhild Vik valgt som førstekjempe av storbonde Finn Olav Odde, men selv om det er lagt opp til jentekamp på søndag, føler hun seg ikke utsatt. - Jeg og Magnhild har hatt en god relasjon, og selv om vi aldri har inngått noen avtale, vet jeg at vi begge vil ha hverandre på gården. I søndagens episode skal sesongens siste tvekamp gjennomføres, før det i neste uke er finaleuke på Li Gård.
Hilde Ostad (43) har tatt imot hundrevis av barn, kanskje så mange som tusen, gjennom sine 12 år som jordmor.